*Smelka Sándor*

**Az okos tyúk**

Maggie, a tyúk, a városból érkezett, és rögvest meg is utálta mindenki a tanyán. Maggie ugyanis lakásban nőtt fel, ahol egész nap tévézett. Mivel csak dokumentumfilmeket nézett, így aztán megtudta például azt, hogyan keletkezett a Föld, hogy készül a fogkefe, hol járt Napóleon. Okos tyúk vált belőle, mi tagadás, és ezt szerette éreztetni is.

Az első napján, amit a tanyán töltött, nyomban úgy érezte, hogy azt a rengeteg tudományt, amit a tévéből felszippantott, mindjárt rá kell zúdítania az új barátaira.

Lindának, a kölyökkutyának, például elmondta, hogy semmi értelme ugatni a Holdat, mert az egy égitest, ami több százezer kilométerre kering a Földtől, és nem hallatszik oda az ugatás. De Linda ezt nem akarta megérteni, inkább felhúzta az orrát, majd egyszerűen odébbállt, és a kert végében tovább ugatta a holdat.

Krizsinek, a kiskakasnak, meg azt mondta, hogy nem kellene repülőleckéket vennie, főleg nem egy szamártól, mert egy kakas nem tud repülni, se gyakorlással, se nélküle, mivel a testük felépítése úgy alakult ki, hogy nem repülhetnek. De Krizsi mégiscsak elment leckét venni másnap.

Aladárt, a macskát, mindig a legszebb álmából verte fel azzal, hogy a macskák az életük háromnegyed részét átalusszák.

– Tessék felébredni, élni! Annyi minden történik itt! – tanácsolta neki.

Ha a többi tyúk vidáman kapirgált az udvaron, és arról kotkodált, hogy azt a sárga labdát, ami a fejük felett lóg, mindjárt elnyeli a csűr teteje, akkor Maggie mindjárt odasietett hozzájuk. Felvilágosította őket, hogy ami a fejük felett lóg, az nem labda, hanem egy óriási gázgömb, tőlük nagyon messze. A tyúkok mindig otthagyták Maggie-t ilyenkor.

Ha a libák az udvar egyik sarkán összesereglettek, akkor arról gágogtak, hogy a fejük felett is lennie kell egy itatónak, ami néha kiborul. Ezért áznak el mindig, amikor felülről esik rájuk a víz. Maggie ilyenkor nyomban közéjük szaladt, hogy elmagyarázza nekik, nincs semmiféle itató az égben, mert a víz, ami fentről esik, a felhőkből származik. A libák is rendre otthagyták ilyenkor.

A disznók, a pulykák, a kacsák, a kisbarik már messziről kiszúrták, hogy ha jött feléjük, és ilyenkor mindig elspuriztak máshova. Maggie pedig azt vette észre, hogy egész nap egyedül van. Egyszer annyira elkeseredett emiatt, hogy felugrált a padlásra a létrán, ott duzzogott magában, míg el nem aludt. Az éjszaka riadt fel: egy szárnysuhogást hallott.

Nagyon megrémült, ahogy a sötétben egy madár szállt le mellé. Maggie egyből felismerte, mert a tévében már sokszor látott baglyot.

– Hát te? Mit csinálsz itt ilyenkor? – kérdezte tőle a bagoly.

– Elcsavarogtam, mert odalent, a baromfiudvarban, senki se szeret.

A bagoly szórakozottan megvakarta a csőrét.

– Persze, hogy nem szeretnek, mert megállás nélkül okoskodsz.

– Csak elmondom, amit tudok, hogy a többiek ne legyenek olyan buták. Képzeld el, Linda a Holdat ugatja, ami hallótávolságon kívül van. Nincs értelme annak, amit csinál.

– Tudom. Éjszakánként hallom én is. Aztán mi a bajod ezzel? Nem mindegy, hogy eljut-e a hang a Holdhoz, ha Lindának fontos, hogy megugassa?

Maggie tovább sopánkodott:

– A libák meg azt gondolják, hogy itató van az égen, a tyúkok meg labdának nézik a Napot. Hogy lehet ilyen buta állatokkal együtt élni?!

A bagoly oldalra fordított fejjel nézett a tyúkra.

– Lehet, hogy buták az állatok ott lent – mondta – de te meg egy okoskodó, idegesítő kiscsirke vagy! Inkább segítenél nekik.

– Én eddig is…

– Nem. Te eddig nem. Eddig csak okoskodtál. Segíts nekik!

Maggie tanácstalanul pislogott a bagolyra:

– De mégis miben?!

– Ha annyira okos vagy, rájössz.

Ezzel a bagoly nagy suhogással kirepült a padlásablakon.

Maggie elgondolkodott a tanácson. Másnap, amikor Linda ugatta a Holdat, csendben maradt, de amikor Linda belopódzott a présházba, és becsapódott mögötte az ajtó, csak Maggie tudta, hogy működik a kilincs.

Amikor a libák arról gágogtak a kert végében, hogy a sárga labda lassan már megy lefele, be kellene sétálni az udvarra, egy szót sem szólt, ám mikor egy letört, vastag faág került az útjukba, Maggie visszaemlékezett azokra a dokumentumfilmekre, amikben a felfedezők megkerültek egy-egy hegyet, tavat, kontinenst. Ebből azt szűrte le, hogy minden dolog véget ér valahol, még egy nagyon vastag, riasztó faág is. Tehát megkerülhető valamelyik irányból. És tényleg: Maggie segítségével a libák visszajutottak az udvarra.

Teltek-múltak a napok, Maggie lassan minden állatnak tudott valamiben segíteni az eszével, így végül megszerették.

Mondjuk, Krizsit nem tudta lebeszélni arról, hogy úszni tanuljon a medencében, viszont tudta, hogy hol van a dugó, amit ki kell húzni ahhoz, hogy a fuldokló kiskakas körül a víz kifolyjon a fűre. Igaz, az emberek nem voltak elragadtatva az elázott udvarért.

De ez már egy másik történet.